**Pertabalan Sultan Kedah ke-29** diadakan pada 22 Oktober 2018 di Istana Anak Bukit bagi menabalkan Sultan Sallehuddin sebagai Sultan Kedah ke-29 berikutan kemangkatan sultan sebelum baginda iaitu Sultan Abdul Halim Mu’adzam Shah, paduka kakanda baginda pada bulan September 2017. Pertabalan ini merupakan pertabalan Sultan Kedah yang pertama kali diadakan sejak 59 tahun yang lalu.

Latar belakang
--------------

Sultan Abdul Halim Mu’adzam Shah mangkat pada 11 September 2017 lalu Raja Muda Kedah, Tunku Sallehuddin diangkat sebagai Sultan Kedah ke-29 berikutan kemangkatan paduka kakanda baginda. Setelah itu, baginda telah dikurniakan beberapa darjah kebesaran dari negeri-negeri di Malaysia serta pemasyhuran Raja Muda dan Sultanah yang baharu.

Sebelum pertabalan
------------------

Lima acara utama menuju pertabalan berkenaan ialah Istiadat Meletak Kerja di Balai Besar pada 20 September, Istiadat Ziarah Makam di Makam Diraja Langgar (5 Oktober), Istiadat Siram Tabal di Istana Anak Bukit (14 Oktober), Istiadat Perbarisan dan Perarakan di Dataran Balai Besar (20 Oktober) dan disusuli Istiadat Pertabalan di Istana Anak Bukit pada 22 Oktober.

### Istiadat Meletak Kerja

Istiadat Meletak Kerja ialah istiadat pertama bagi memohon limpah perkenan Sultan untuk istiadat pertabalan baginda dan istiadat ini diadakan di Balai Besar, Kedah pada 20 September.

### Istiadat Ziarah Makam

Istiadat Ziarah Makam ialah istiadat bagi membaca doa ke hadapan 11 Almarhum Sultan dan Almarhumah paduka bonda baginda.

### Istiadat Siram Tabal

Istiadat Siram Tabal disempurnakan di Dataran Kepala Tanjung, Istana Anak Bukit pada 14 Oktober dengan menyirami air mata air dan air zamzam ke atas Sultan dan Sultanah Kedah.

### Istiadat Perbarisan dan Perarakan Kehormat

Istiadat Perbarisan ialah istiadat bagi mengarak Sultan Kedah yang bakal ditabal dengan menaiki bahtera diraja yang bergelar Bahtera Layang Emas dari Dataran Wisma Darul Aman sehingga Dataran Medan Bandar bagi istiadat perarakan kehormat.

Pertabalan
----------

Istiadat bermula dengan perarakan masuk pegawai-pegawai yang membawa Cogan Agama, Cogan Alam, Cokmar, Pedang, Tombak dan Lembing, Juru-juru iring tentera dan polis didahului oleh Datuk Paduka Seri Maharajalela, Ketua Istiadat Datuk Paduka Syed Unan Mashri Syed Abdullah Shahbuddin. Pada keberangkatan masuk Kebawah Duli-Duli Tuanku ke Balairung Seri, bacaan selawat telah dilafazkan lalu paluan nobat dimainkan. Baginda berdua selepas itu berangkat bersemayam di atas singgahsana dengan pembawa-pembawa alat kebesaran Diraja serta juru-juru iring mengambil tempat. Dato' Paduka Ketua Istiadat kemudiannya mengadap baginda dan memohon limpah perkenan untuk memulakan istiadat dan Datuk-Datuk Bergelar membawa masuk peralatan pertabalan dan diletak di meja khas. Peralatan pertabalan itu terdiri daripada al-Quran, Watikah Kebawah DYMM Tuanku Sultan, Surat Perisytiharan, Surat Sumpah Diraja, Keris Kerajaan, Puan Sirih, Tengkolok Emas, Kendi Emas, Benian (sebuah peti yang mengandungi barang-barang berharga yang melambangkan kekuasaan dan kekayaan Sultan Kedah) dan Bekas Perasap Kemeyan.

Mufti Kedah Dato' Sheikh Fadzil Awang diiringi Datuk Setia Jaya dan Datuk Murshid DiRaja selepas itu memimpin bacaan doa serta membaca lapan kalimah ayat dari Surah Ali Imran, Ayat 26. Ketua Istiadat mengadap baginda Sultan dan mempersembahkan al-Quran dan baginda menerima, mengucup dan meletakkan al-Quran itu di tempat khas.

  

Dato' Seri Mukhriz selepas itu membacakan Watikah Perisytiharan Kebawah Duli Yang Maha Mulia Tuanku Sultan Negeri Kedah dan Dato' Paduka Ketua Istiadat mengadap baginda untuk mempersembahkan skrol Watikah Sumpah Jawatan untuk dibaca baginda Sultan. Selesai pembacaan watikah itu, Dato' Paduka Ketua Istiadat mengadap baginda untuk mempersembahkan Keris Kerajaan. Keris Kerajaan melambangkan "kebesaran kedaulatan dan kekuasaan Kebawah Duli Yang Maha Mulia Tuanku". Sultan Sallehuddin kemudiannya mengambil Keris Kerajaan, menghunus serta mengucup dan meletaknya di meja khas.

Dato' Paduka Ketua Istiadat selepas itu membuat pengumuman: "Dengan Izin Allah Subhanahu Wa Ta’ala Kebawah Duli Yang Maha Mulia Tuanku Sultan Sallehuddin Ibni Almarhum Sultan Badlishah telah ditabal sebagai Sultan Negeri Kedah Yang Ke-29" Al Aminul Karim Sultan Sallehuddin yang disusuli laungan, "Daulat Tuanku" sebanyak tiga kali diikuti oleh para hadirin yang hadir. Nobat kemudiannya dipalu disusuli tembakan meriam 21 das dan Payung Istiadat dikembangkan dan setelah paluan nobat itu, lagu negeri Kedah *Allah Selamat Sultan* dimainkan.

Sebaik Sultan Sallehuddin berangkat bersemayam semula di atas singgahsana, Raja Muda Kedah mempersembahkan ucapan sabda tahniah bagi mewakili kerabat diraja dan selepas itu Menteri Besar mengambil giliran memberikan ucapan tahniah bagi mewakili kerajaan dan rakyat. Sebaik tamat, Sheikh Fadzil sekali lagi memimpin bacaan doa dan selepas itu Dato' Paduka Ketua Istiadat mengadap baginda dan mempersembah maklum memohon limpah perkenan untuk menamatkan istiadat.

Hadirin dan hadirat
-------------------

Para ahli kaum kerabat diraja Negeri Kedah Darul Aman dan wakil Duli-Duli Yang Maha Mulia Raja-Raja Melayu berkenan berangkat mencemar duli ke istiadat pertabalan. Menteri Besar Kedah serta Perdana Menteri dan Timbalan Perdana Menteri Kedah turut menghadiri pertabalan ini.

Mengikut urutan keberangkatan masuk dan ketibaan ke Balairung Seri:

* DYAM Raja Di-Hilir Perak Raja Iskandar Zulkarnain ibni Almarhum Sultan Idris Iskandar Al-Mutawakkil Alallahi Shah dan DYAM Raja Puan Muda Perak Tunku Soraya binti Almarhum Sultan Abdul Halim
* YTM Tunku Bendahara Kedah Tan Sri Tunku Abdul Hamid Thani ibni Almarhum Sultan Badlishah dan Toh Puan Bendahara Kedah Puan Seri Datuk Nora Abdullah
* YTM Tunku Temenggong Kedah Tan Sri Tunku Puteri Intan Safinaz binti Almarhum Sultan Abdul Halim Mu’adzam Shah
* DYAM Tunku Mahkota Kedah Dato' Tunku Shazuddin Ariff ibni Sultan Sallehuddin
* YAB Menteri Besar Kedah Dato' Seri Mukhriz bin Tun Dr Mahathir dan Toh Puan Norzieta Zakaria
* YAB Timbalan Perdana Menteri Dato' Seri Dr. Wan Azizah Wan Ismail dan Dato' Seri Anwar Ibrahim
* YAB Perdana Menteri Tun Dr Mahathir Mohamad dan YABhg. Tun Dr Siti Hasmah binti Mohd Ali
* YAM Tunku Temenggong Johor Tunku Idris Iskandar Ismail ibni Sultan Ibrahim Ismail
* YAM Tunku Besar Seri Menanti Negeri Sembilan Tunku Ali Redhauddin ibni Tuanku Muhriz
* DYTM Raja Muda Perak Raja Jaafar ibni Almarhum Raja Muda Musa
* DYTM Yang Dipertuan Muda Terengganu Tengku Muhammad Ismail ibni Sultan Mizan Zainal Abidin
* DYTM Raja Muda Selangor Tengku Amir Shah ibni Sultan Sharafuddin Idris Shah
* DYTM Raja Muda Perlis Tuanku Syed Faizuddin Putra Jamalullail dan DYTM Raja Puan Muda Perlis Tuanku Hajah Lailatul Shahreen Akashah Khalil
* DYTM Raja Muda Kedah DYTM Raja Muda Kedah Tunku Sarafuddin Badlishah ibni Sultan Sallehuddin dan isteri Che Puan Muda Zaheeda Mohamad Ariff
* TYT Yang di-Pertua Negeri Sarawak Tun Pehin Sri Abdul Taib bin Mahmud dan YABhg. Toh Puan Datuk Patinggi Hajah Ragad Kurdi Taib
* TYT Yang di-Pertua Negeri Sabah Tun Dato' Seri Panglima Haji Juhar bin Haji Mahiruddin dan Toh Puan Datuk Seri Panglima Norlidah binti Datuk R M Jasni
* TYT Yang di-Pertua Negeri Melaka Tun Dato' Seri Utama Dr Mohd Khalil Yaakob
* TYT Yang Dipertua Negeri Pulau Pinang Tun Dato' Seri Utama Dr Haji Abdul Rahman Abbas dan YABhg. Toh Puan Dato' Seri Utama Hajah Majimor binti Shariff
* KDYMM Pemangku Raja Pahang Tengku Abdullah al-haj ibni Sultan Haji Ahmad Shah Al-Musta’in Billah dan KDYTM Tengku Puan Pahang Tunku Azizah Aminah Maimunah Iskandariah
* YMM Pemangku Raja Kelantan Tengku Muhammad Fa-Iz Petra ibni Sultan Ismail Petra
* DYTM Paduka Seri Pengiran Muda Mahkota Pengiran Muda Haji Al-Muhtadee Billah ibni Kebawah DYMM Paduka Seri Baginda Sultan Haji Hassanal Bolkiah Mu’izzaddin Waddaulah dan YTM Paduka Seri Pengiran Anak Isteri Pengiran Anak Sarah binti Pengiran Haji Salleh Ab Rahaman

Selepas pertabalan
------------------

Pesta Rakyat telah diadakan di Taman Jubli Emas bagi meraikan pertabalan yang telah diadakan.

Rujukan
-------

1. ↑  Jamillah Abdullah (5 September 2018). "Lima acara utama sempena pertabalan Sultan Kedah yang ke-29, 22 Okt". *Utusan Online*. Dicapai pada 17 Oktober 2018.
2. ↑  "Istiadat letak kerja sempena pertabalan Sultan Kedah bermula". *Berita Harian*. 20 September 2018. Dicapai pada 27 Oktober 2018.
3. ↑  "Sultan dan Sultanah Kedah berangkat ke Istiadat Ziarah Makam". *BERNAMA*. 5 Oktober 2018. Dicapai pada 27 Oktober 2018.
4. ↑  "Sultan, Sultanah Kedah berkenan sempurnakan istiadat Siram Tabal". *Utusan Online*. 14 Oktober 2018. Dicapai pada 27 Oktober 2018.
5. ↑  "50,000 banjiri Alor Setar saksikan perarakan, perbarisan diraja". *Utusan Online*. 20 Oktober 2018. Dicapai pada 27 Oktober 2018.
6. ↑  "Sultan Sallehuddin selamat ditabal Sultan Kedah". *Harian Metro*. 22 Oktober 2018. Dicapai pada 23 Oktober 2018.